​ສຫ​ລ ກວດ​ພວກ​ຜູ້​ໂດຍ​ສານ ​ທີ່​ເດີນ​ທາງ​ເຂົ້າ​ມາ ​ໃນ​ປະ​ເທດ ຢູ່​ສະ​ໜາມ​ບິນ ຫາ​ເຊື້ອ​ໄວ​ຣັ​ສໃໝ່ ຈາກ​ຈີນ
ໃນ​ວັນ​ສຸກ​ຜ່ານ​ມາ ສູນ​ກາງ​ຄວບ​ຄຸມ​ແລະ​ປ້ອງ​ກັນ​ພະ​ຍາດຂອງ​ສະ​ຫະ​ລັດ ໄດ້​ກ່າວ​ວ່າ ໃນ​ເວ​ລານີ້ ຕົນ​ຈະ​ສົ່ງ​ພະ​ນັກ​ງານ​ 100 ຄົນໄປ​ຍັງ ສະ​ໜາມ​ບິນ 3 ​ແຫ່ງ​​ເພື່ອກວດ​ພວກ​ຜູ້​ໂດຍ​ສານ​ທີ່​ເດີນ​ທາງ​ເຂົ້າ​ມາ 
ບັນດາເຈົ້າໜ້າທີ່ສາທາລະນະສຸກຂອງສະຫະລັດ ໄດ້ເລີ້ມຕົ້ນກວດໂຣກພວກຜູ້ໂດຍສານທີ່ເດີນທາງເຂົ້າມາໃນ 3 ສະໜາມບິນທີ່ ນະຄອນແຊນແຟຣນຊິສ ນະຄອນລອສແອນເຈີເລັສ ແລະນະຄອນນິວຢອກ ຈາກເມືອງວູຮານ ທີ່ຕັ້ງຢູ່ພາກກາງຂອງຈີນ ບ່ອນທີ່ເຊື້ອໄວຣັສໂຣກປອດບວມໄດ້ແຜ່ລະບາດນັ້ນ ໃນວັນເສົາວານນີ້ ຄະນະກຳມາທິການສາທາລະນະສຸກຂອງເມືອງວູຮານ ໄດ້ກ່າວວ່າ ອີກສີ່ຄົນໄດ້ຖືກກວດພົບວ່າ ມີເຊື້ອໄວຣັສດັ່ງກ່າວ ຈຳນວນທັງໝົດຂອງກໍລະນີຜູ້ຕິດເຊື້ອໄວຣັສ ແມ່ນມີຢູ່ 45 ຄົນ ໂດຍມີ 5 ຄົນຢູ່ໃນອາການສາຫັດ 15 ຄົນໄດ້ໃຫ້ອອກຈາກໂຮງໝໍໄປແລ້ວ ແລະສ່ວນທີ່ເຫຼືອແມ່ນຢູ່ໃນອາການທຸ່ນທ່ຽງ ສອງຄົນໄດ້ເສຍຊີວິດ ອີງຕາມການກ່າວຂອງບັນດາເຈົ້າໜ້າທີ່ ໃນວັນສຸກຜ່ານມາ ສູນກາງຄວບຄຸມແລະປ້ອງກັນພະຍາດຂອງສະຫະລັດ ໄດ້ກ່າວວ່າ ໃນເວລານີ້ ຕົນຈະສົ່ງພະນັກງານ 100 ຄົນໄປຍັງ ສະໜາມບິນ 3 ແຫ່ງທີ່ກ່າວມານັ້ນ ເພື່ອກວດພວກຜູ້ໂດຍສານທີ່ເດີນທາງເຂົ້າມາ ຫາຮ່ອງຮອຍຂອງການເຈັບປ່ວຍຈາກເຊື້ອໄວຣັສດັ່ງກ່າວ ພວກເຈົ້າໜ້າທີ່ດັ່ງກ່າວ ຈະເພັ່ງເລັງໃສ່ຖ້ຽວບິນທີ່ບິນເຂົ້າມາໂດຍກົງ ຫຼື ຖ້ຽວບິນຕໍ່ມາຈາກເມືອງວູຮານ ຊຶ່ງເປັນສູນກາງການລະບາດຂອງເຊື້ອໄວຣັສ ນັບຕັ້ງແຕ່ນັ້ນມາ ຢ່າງໜ້ອຍ 2 ຖ້ຽວບິນໂດຍກົງ ທີ່ໄດ້ບິນເຂົ້າມາໃນສະຫະລັດ ຈາກເມືອງວູຊານ ໄດ້ບິນລົງຈອດ ສ່ວນຖ້ຽວບິນນຶ່ງ ກໍໄດ້ເດີນທາງມາຮອດໃນຕອນເຊົ້າວັນເສົາວານນີ້ ທີ່ນະຄອນແຊນແຟຣນຊິສໂກ ພວກຄົນທີ່ໄດ້ຜ່ານການກວດສຸຂະພາບ ໄດ້ກ່າວວ່າ ມັນເປັນຂັ້ນຕອນທີ່ງ່າຍດາຍ ພວກເຂົາເຈົ້າຖືກກວດອຸນຫະພູມຂອງຮ່າງກາຍ ແລ້ວໃຫ້ກອງເອກະສານເທົ່ານັ້ນ ທ້າວ ຈີ ໂຊ ນັກອອກແບບດ້ານພາບແຕ້ມຜູ້ນຶ່ງ ໄດ້ກ່າວວ່າ “ພວກເຈົ້າໜ້າທີ່ໄດ້ນຳເອົາເຈົ້າໄປຫ້ອງຕ່າງຫາກ ຢູ່ທີ່ນັ້ນ ກໍມີພວກທ່ານໝໍ ມີອຸປະກອນຫຼາຍຢ່າງຢູ່ທີ່ນັ້ນດ້ວຍ ພວກເພິ່ນສາມາດກວດອຸນຫະພູມຮ່າງກາຍຢູ່ຫັ້ນ ພວກເພິ່ນມີ ທຸກຢ່າງເຊັ່ນວ່າ ໜ້າກາກປິດປາກ, ແບບຟອມຕ່າງໆ ສະນັ້ນເຈົ້າຈຶ່ງສາມາດບອກໃຫ້ພວກເພິ່ນຮູ້ວ່າ ຈະຕິດຕໍ່ກັບເຈົ້າໄດ້ແນວໃດ ” ທ້າວຊູ ໄດ້ກ່າວອີກວ່າ “ຂ້າພະເຈົ້າຄຶດວ່າ ພວກເພິ່ນໄດ້ກຽມພ້ອມມາເປັນຢ່າງດີ ” ສ່ວນທ້າວຊັນນີ ຊິງ ນັກສຶກສາຄົນນຶ່ງ ໄດ້ກ່າວວ່າ ພວກຜູ້ໂດຍສານ ໄດ້ແຈ້ງໃຫ້ຢູ່ໃນເຮືອບິນ ແລະໄດ້ຖືກກວດເປັນແຕ່ລະກຸ່ມໄປ ແລະລາວໄດ້ເວົ້າວ່າ “ພວກເພິ່ນໄດ້ບອກພວກເຮົາໃຫ້ຢູ່ພາຍໃນເຮືອບິນ ພວກເພິ່ນເວົ້າວ່າ 10 ຄົນທຳອິດ ເຈົ້າສາມາດລົງໄດ້ ” ເປັນທີ່ເຊື່ອກັນວ່າ ເຊື້ອໄວຣັສດັ່ງກ່າວ ໄດ້ລະບາດຂຶ້ນຢູ່ໃນເມືອງວູຮານ ມັນມາຈາກສາຍພັນໃນຄອບຄົວດຽວກັນກັບເຊື້ອໄວຣັສທີ່ເຮັດໃຫ້ເປັນໄຂ້ຫວັດທົ່ວໄປ ນອກຈາກນັ້ນແລ້ວ ຍັງເຮັດໃຫ້ເປັນ ໂຣກຊາຣ໌ສ (SARS) ຫຼື ໂຣກລະບົບຫາຍໃຈອັກເສບຮ້າຍແຮງ ໂຣກຊາຣ໌ສ ໄດ້ເອົາຊີວິດ ເກືອບ 800 ຄົນໃນທົ່ວໂລກ ໃນລະຫວ່າງການລະຍາດ ເມື່ອ 17 ປີກ່ອນ ມັນກໍໄດ້ເລີ້ມຂຶ້ນຢູ່ໃນຈີນເຊັ່ນກັນ